Geskep op 09 April 2020 | Druk | E-Pos
Aan ons lesers en julle geliefdes,
Hierdie berig is gebore uit geloof, en blote logika gebaseer op kennis van ons land en sy inwoners. Gelofteland poog hiermee om u te probeer beveilig, nie angsbevange te maak nie. Lees dus met oop gemoed wat hier volg.
Die twee weke waarmee Ramaphosa die grendeltyd verleng het, is die laaste strooi wat die kameel se rug gaan knak. Miljoene werknemers het nie lone ontvang vir die eerste drie weke van die grendeltyd nie aangesien die talle werkgewers wat self in 'n knap finansiële situasie is gehoop het die regering se geldelike hulpaanbod vir dié probleem sou spoedig realiseer –wat natuurlik nie het nie. Indien iets daarvan wel waar word sal dit nog baie lank neem.
Intussen is hierdie mense honger en vir hulle is die maag die grootste dryfveer tot aksie. Slegs die wete dat hulle nou nóg twee ekstra weke sonder kos sal moet bly is genoeg om in groot getalle op te ruk, elke winkelvenster stukkend te slaan en inhoud te plunder.
Wanneer die opsweping genoegsaam werk sal ook ander winkels geteiken word, nie net voedselverskaffers nie; daarby is brandstigting die algemene reël. En wanneer winkels leeg geplunder is, is woonbuurtes die volgende teiken, moet nie vir 'n oomblik hieroor twyfel nie!
Wat kan u verloor deur voor te berei vir die chaos wat hieruit gaan voortkom? Niks! En wat as u nie voorbereidings tref nie en dit gebeur wel in u omgewing?
Indien u nie lankal reeds sekere voorbereidings getref het nie, sal dit bitter moeilik wees om nou alles in werking te stel om uself te beveilig, maar daar is nog geleentheid om sekere dinge in plek te stel.
Versterk u woning na die beste van u vermoë – slegs u weet waar die swakplekke is en hoe u dit in 'n kort tyd kan verbeter.
Gaan u verdedigingstoerusting na. Berei dit voor om te gebruik indien u veiligheid bedreig word. Hou dit byderhand, nie êrens toegesluit nie!
Hopelik het u ekstra kosrantsoene in hierdie tyd.
Maak seker dat u die basiese medikasie vir fisieke beserings het.
Indien u geen ander keuse het as om uself tot die dood te moet verdedig nie, hou aan veg al lyk dit onmoontlik, moenie moed opgee nie, daar kom 'n groot Lig aan die einde van hierdie donker tonnel, wees daarvan verseker! Ons is nie alleen nie, ons hemelse Vader weet van alles, Hy ken u want Hy het u geskape, en as u Hom plek gee veg Hy die geveg vir u; nooi Hom net in, dis al wat Hy vra.
Om die Here se seën in dié moeilike omstandighede te kan ontvang, moet u asseblief niks onwettigs doen nie.
Gebruik logika, wees vasberade, glo en weet u gaan daardeur kom, wees manmoedig en vertrou u Skepper, Hy het al die antwoorde.